[bookmark: _GoBack]ქალაქ თბილისის მუნიციპალიტეტის მომსახურე ბანკის შესარჩევი კონკურსის ჩატარების წესი

მუხლი 1. ზოგადი დებულება
ეს წესი განსაზღვრავს ქალაქ თბილისის მუნიციპალიტეტის მომსახურე ბანკის შესარჩევი კონკურსის (შემდგომში - კონკურსი) ჩატარების წესსა(შემდგომში - წესი) და პირობებს.

მუხლის 2. საკონკურსო კომისიის მიზანი და ამოცანები
1. ქალაქ თბილისის მუნიციპალიტეტის ეროვნული ვალუტის ანგარიშებზე არსებულ ნაშთზე მაღალი საპროცენტო სარგებლის გადამხდელის,  ანგარიშების მართვისა და ოპერაციების კონტროლის, აგრეთვე ამ ანგარიშებიდან თანხის გადარიცხვისა და სხვა ოპერაციების შეუფერხებელი და ხარისხიანი მომსახურების განმახორციელებელი მომსახურე ბანკის შესარჩევ კონკურსს ატარებს ქალაქ თბილისის მუნიციპალიტეტის მთავრობის (შემდგომში - მთავრობა) განკარგულებით შექმნილი ქალაქ თბილისის მუნიციპალიტეტის მომსახურე ბანკის შესარჩევი საკონკურსო კომისია (შემდგომში - კომისია).
2. კომისიის ამოცანაა, ამ მუხლის პირველი პუნქტით გასაზღვრული მიზნის განსახორციელებლად, კონკურსის ჩატარება და საუკეთესო წინადადების (როგორც ნაშთის საპროცენტო განაკვეთის კუთხით, ასევე, კონკურსის სხვა ძირითადი პირობებით (დანართი N2) განსაზღვრული მომსახურებების) წარმდგენი საბანკო დაწესებულების გამოვლენა და მთავრობისთვის რეკომენდაციის წარდგნა. 

                                         მუხლი 3. კონკურსის გამოცხადება
1. კომისიის მიერ კონკურსი ცხადდება საჯაროდ. საჯაროდ გამოცხადებაში იგულისხმება საკონკურსო განცხადების და თანდართული დოკუმენტაციის განთავსება ქ. თბილისის მუნიციპალიტეტის მერიის ვებ-გვერდზე: www.tbilisi.gov.ge.
2. კონკურსის გამოცხადების შესახებ ინფორმაცია, გარდა ამ მუხლის პირველი პუნქტით გათვალისწინებულისა, შეიძლება კომისიის მიერ წერილობით ეცნობოს საქართველოს ტერიტორიაზე მოქმედ საბანკო დაწესებულებებს.

მუხლი 4. კონკურსში მონაწილეობა
1. საბანკო დაწესებულების უფლებამოსილი პირის ან მისი წარმომადგენლის (შემდგომში - პრეტენდენტი), რომელმაც კომისიის სამდივნოში, მოთხოვნილ ვადაში სრულყოფილად წარმოადგინა ამ წესის მე-6 მუხლის მე-4 პუნქტით გათვალისწინებული დოკუმენტაცია და გაიარა რეგისტრაცია,  კონკურსის პროცესზე დასწრება ჩაითვლება კონკურსში მონაწილეობად.
2. კონკურსი ჩატარდება ერთ ტურად.

მუხლი 5. კონკურსის მონაწილე
პრეტენდენტი შეიძლება იყოს ნებისმიერი საბანკო დაწესებულება, რომელიც ლიცენზირებულია საქართველოს ეროვნული ბანკის მიერ და აკმაყოფილებს ამ წესის მოთხოვნებს.

მუხლი 6. საკონკურსო დოკუმენტაციის მიღება
1. საკონკურსო განცხადებისა და დოკუმენტაციის მიღება იწარმოებს ყოველდღე, შაბათ-კვირის გარდა, 09:30-დან 18:00 საათამდე, შესვენება 13:00 საათიდან 14:00 საათამდე.
2. პრეტენდენტმა კონკურსში მონაწილეობაზე განცხადება და სავალდებულო დოკუმენტაცია უნდა შეიტანოს კომისიის სამდივნოში. 
3. პრეტენდენტის მიერ კონკურსში მონაწილეობაზე განცხადება და სავალდებულო დოკუმენტაცია წარმოდგენილი უნდა იქნას ქართულ ენაზე. უცხო ენაზე შესრულებული დოკუმენტაცია თარგმნილ უნდა იქნას ქართულ ენაზე და დამოწმებული სანოტარო წესით.
4. პრეტენდენტმა უნდა წარმოადგინოს:
ა) განცხადება; 
ბ) ეროვნული ბანკის მიერ გაცემული საბანკო საქმიანობის შესახებ ლიცენზიის ნოტარიულად დამოწმებული ასლი;
გ) ცნობა შესაბამისი დაწესებულებიდან, რომ საბანკო დაწესებულება არ იმყოფება დროებითი ადმინისტრაციის რეჟიმში;
დ) ამონაწერი მეწარმეთა და არასამეწარმეო (არაკომერციული) იურიდიული პირების რეესტრიდან;
ე) ცნობა მეწარმეთა და არასამეწარმეო (არაკომერციული) იურიდიული პირების რეესტრიდან საჯარო სამართლებრივი შეზღუდვის არარსებობის შესახებ;
ვ) საკონკურსო პირობების შესრულების უზრუნველყოფის უპირობო გამოუთხოვადი წერილობითი დოკუმენტი, მოქმედი არანაკლებ 2018 წლის 30 ივნისამდე, რომლითაც ბანკი იღებს ვალდებულებას კონკურსში გამარჯვებულად გამოცხადების შემდეგ ხელშეკრულების გაფორმებაზე უარის თქმის შემთხვევაში გადარიცხოს ქალაქ თბილისის მუნიციპალიტეტის მერიის სახაზინო ანგარიშზე 1 000 000 (ერთი მილიონი) ლარი;
ზ) საბანკო დაწესებულების უფლებამოსილი პირის ან მისი წარმომადგენლის მონაწილეობის შემთხვევაში, უფლებამოსილების და პირადობის დამადასტურებელი დოკუმენტების ასლი;
თ) პრეტენდენტის მიერ წარმოდგენილი წინადადება, რომელიც უნდა შეესაბამებოდეს კონკურსის ძირითად პირობებს (დანართი N2), რომლის ყველა გვერდი უნდა იყოს ხელმოწერილი უფლებამოსილი პირის მიერ და ჩაბარდეს კომისიის სამდივნოს დალუქული ფორმით. პრეტენდენტს არ აქვს უფლება ძირითადი პირობები გააუარესოს. პრეტენდენტი შეზღუდული არ არის ძირითადი პირობებით დადგენილზე უკეთესი პირობა შესთავაზოს კომისიას დამატებითი პირობების სახით. დამატებითი პირობები უნდა აუმჯობესებდეს როგორც დაწესებულების, ასევე დასაქმებულთა მომსახურების მთლიან პაკეტს.
5. სამდივნო ამოწმებს წარდგენილი დოკუმენტების შესაბამისობას ამ მუხლის მე-4 პუნქტით მოთხოვნილ დოკუმენტაციასთან. სრულყოფილ დოკუმენტაციას ატარებს სპეციალურ სარეგისტრაციო ფორმაში და იბარებს, ხოლო პრეტენდენტს აძლევს მიღების ბარათს.
6. იმ შემთხვევაში, თუ პრეტენდენტის მიერ წარმოდგენილი დოკუმენტაცია არ შეესაბამება ამ მუხლის მე-4 პუნქტის „ბ“ – „ზ“ ქვეპუნქტებით გათვალისწინებულ მოთხოვნებს, კომისიის სამდივნოს წარმომადგენელი  უთითებს პრეტენდენტს გამოვლენილ ხარვეზზე და აძლევს არანაკლებ ორი სამუშაო დღის ვადას ხარვეზის აღმოსაფხვრელად. ხარვეზის დათქმულ ვადაში აღმოუფხვრელობის შემთხვევაში პრეტენდენტი კარგავს კონკურსში მონაწილეობის მიღების უფლებას.
7. საკონკურსო დოკუმენტები წარმოდგენილი უნდა იყოს ორიგინალის (დედანი) ან ნოტარიულად დამოწმებული ასლის სახით. პრეტენდენტი სრულად აგებს პასუხს მის მიერ წარმოდგენილი დოკუმენტების უტყუარობაზე.
8. კონკურსში მონაწილეობისათვის სავალდებულო დოკუმენტების მისაღებად გამოცხადებული ვადისა და ხარვეზის აღმოსაფხვრელად პრეტენდენტისთვის განსაზღვრული ვადის ამოწურვის შემდეგ სამდივნო წყვეტს დოკუმენტების მიღებას.
9. მიღებული დოკუმენტები და სარეგისტრაციო ფორმა კონკურსის დაწყებამდე ინახება საკონკურსო კომისიის თავმჯდომარესთან.

მუხლი 7. კონკურსის ჩატარების წესი
1. კონკურსი ჩატარებულად ითვლება, თუ მასში მონაწილეობას მიიღებს ერთი პრეტენდენტი მაინც.
2. კომისიის წევრები და პრეტენდენტები ცხადდებიან კომისიის მიერ განსაზღვრულ დროსა და ადგილას. პრეტენდენტები კონკურსის დაწყებამდე 30 წუთით ადრე  გაივლიან რეგისტრაციას კომისიის სამდივნოში.
3. პრეტენდენტის წარმომადგენლობაზე უფლებამოსილმა პირმა თან უნდა იქონიოს წარმომადგენლობაზე უფლებამოსილების დამადასტურებელი დოკუმენტი და პირადობის დამადასტურებელი დოკუმენტი (პირადობის მოწმობა ან საქართველოს მოქალაქის საზღვარგარეთის პასპორტი).
4. კომისიის სამდივნო ამ მუხლის მე-3 პუნქტით გათვალისწინებული დოკუმენტაციის საფუძველზე ამოწმებს პრეტენდენტის წარმომადგენლის უფლებამოსილებას მიიღოს მონაწილეობა კონკურსში.
5. რეგისტრაციის დამთავრების შემდეგ კომისიის სამდივნო  კომისიის თავმჯდომარეს წარუდგენს შემოსული განცხადებების ოდენობისა და კონკურსის დღეს რეგისტრაცია გავლილი (გამოცხადებული) პრეტენდენტების შესახებ ინფორმაციას. 
6. კომისია უფლებამოსილია, თუ სხდომას ესწრება წევრთა არანაკლებ ნახევარი.
7. კომისიის სხდომას ხსნის და დახურულად აცხადებს  კომისიის თავმჯდომარე.
8. სარეგისტრაციო ფორმაში აღნიშნული რიგითობის მიხედვით კომისიის თავმჯდომარე კომისიას წარუდგენს პრეტენდენტთა მიერ წარმოდგენილ საკონკურსო დოკუმენტაციას.
9.  კომისია აფასებს პრეტენდენტის მიერ წარმოდგენილი საკონკურსო წინადადების შესაბამისობას კონკურსის ძირითად პირობებთან. წარმოდგენილ წინადადებაში კონკურსის დამტკიცებულ ძირითად პირობებთან რომელიმე პუნქტ(ებ)ის შეუსაბამობისას (ტექნიკური ხარვეზის ან სხვა შემთხვევაში), კომისიის გადაწყვეტილებით შესაძლებელია  პრეტენდენტის უფლებამოსილმა წარმომადგენელმა მოიყვანოს შესაბამისაობაში წარმოდგენილი დოკუმენტაცია, რის შემდეგ ხმათა უმრავლესობით იღებს გადაწყვეტილებას დამაკმაყოფილებელია თუ არადამაკმაყოფილებელი პრეტენდენტის საკონკურსო წინადადება. არადამაკმაყოფილებელი შეფასების შემთხვევაში პრეტენდენტი კარგავს კონკურსში მონაწილეობის უფლებას. თუ კონკურსში მონაწილე ყველა პრეტენდენტის საკონკურსო წინადადება შეფასდა არადამაკმაყოფილებლად, მაშინ კონკურსი ცხადდება ჩაშლილად. 	  
10. კომისიის თავმჯდომარე, პრეტენდენტთა მიერ წარმოდგენილი დოკუმენტაციის განხილვის შემდეგ, კონკურსის მონაწილეებს გააცნობს ყველაზე მაღალი საპროცენტო განაკვეთის წარმომდგენ კონკურსანტს და რიგითობის მიხედვით (ყველაზე მცირე საპროცენტო განაკვეთის წარმომდგენიდან ყველაზე მაღალი საპროცენტო განაკვეთის წარმომდგენამდე) სთავაზობს გააკეთონ განაცხადი საპროცენტო სარგებლის განაკვეთის გაზრდის შესახებ. ბოლო განაცხადს აკეთებს ყველაზე მაღალი საპროცენტო განაკვეთის წარმომდგენი პრეტენდენტი.
11. კონკურსის მსვლელობისას პრეტენდენტს ეძლევა არაუმეტეს ხუთი შემოთვაზების უფლება გააუმჯობესოს მის მიერ წარმოდგენილი პირვანდელი წინადადება. ბიჯის ოდენობა ყველა კონკრეტულ შემთხვევაში არ უნდა იყოს 0,05%-ზე ნაკლები.
12. იმ შემთხვევაში, თუ კონკურსში მონაწილე ორი ან მეტი პრეტენდენტი დააფიქსირებს საპროცენტო სარგებლის თანაბარ მაჩვენებელს, კომისია დახურულ სხდომაზე იხილავს ამ პრეტენდენტთა მიერ წარმოდგენილ დამატებით პირობებს, ინდივიდუალურად უყრის კენჭს ყველა პრეტენდენტის დოკუმენტაციას და გამარჯვებულად მიიჩნევა პრეტენდენტი, რომელსაც კომისიის მეტი წევრი დაუჭერს მხარს.
13. კონკურსში ერთი პრეტენდენტის არსებობისას კომისია  მონაწილე პრეტენდენტის თანდასწრებით სწავლობს მის მიერ წარმოდგენილ წინადადებას ერთობლიობაში (როგორც ნაშთზე დასარიცხი სარგებლის, ასევე ძირითადი პირობებით გათვალისწინებული მოთხოვნების და დამატებითი პირობების მიმართულებით), რის შემდეგ პრეტენდენტს აძლევს შესაძლებლობას დამატებით გააუმჯობესოს შემოთავაზებული წინადადება. წინადადების მიღების დასრულების შემდეგ კომისია იღებს გადაწყვეტილებას.  

მუხლი 8. გამარჯვებულის გამოვლენა და ხელშეკრულების გაფორმება
1. კომისია გადაწყვეტილებას იღებს დამსწრე წევრთა ხმათა უმრავლესობით, თუ ხმები გაიყო, მაშინ გადამწყვეტი ხმის უფლებით სარგებლობს კომისიის თავმჯდომარე. კომისიის წევრს კომისიის გადაწყვეტილებასთან დაკავშირებით განსხვავებული მოსაზრება შეუძლია გამოთქვას კომისიის სხდომაზე, რომელიც აისახება კომისიის საოქმო გადაწყვეტილებაში.
2. კომისიის მიერ გამარჯვებულად მიიჩნევა ის პრეტენდენტი, რომელსაც კენჭისყრის შედეგად კომისიის ყველაზე მეტი წევრი დაუჭერს მხარს.
3. კომისიის სხდომებზე და კონკურსის შედეგებზე, არაუგვიანეს 2 დღისა, დგება ოქმი, რომელსაც ხელს აწერს კომისიის ყველა დამსწრე წევრი და კომისიის სხდომის მდივანი.
4. კონკურსში საუკეთესო წინადადების წარმომდგენი პრეტენდენტის გამოვლენის შემდეგ, კომისია მთავრობას წარუდგენს რეკომენდაციას საბანკო დაწესებულების გამარჯვებულად გამოცხადების შესახებ.
5. კონკურსზე საუკეთესო წინადადების წარმომდგენი საბანკო დაწესებულების გამარჯვებულად გამოცხადების შესახებ მთავრობის მიერ გადაწყვეტილების მიღებიდან არაუმეტეს სამი სამუშაო დღისა ფორმდება საბანკო მომსახურების ხელშეკრულება. 
6. გამარჯვებულად გამოცხადებულ საბანკო დაწესებულებასთან, ხელშეკრულების პირობებთან დაკავშირებით, ძირითადი და დამატებითი პირობების გათვალისწინებით, შესაძლებელია მოლაპარაკებების გამართვა ხელშეკრულების ხელმოწერამდე.
7. მთავრობის გადაწყვეტილება ცხადდება საჯაროდ. საჯაროდ გამოცახადებაში იგულისხმება შედეგების განთავსება ქალაქ თბილისის მუნიციპალიტეტის მერიის ვებ-გვერდზე: www.tbilisi.gov.ge-ზე.
8. თუ გამარჯვებული უარს იტყვის ხელშეკრულების გაფორმებაზე ან სხვა შემთხვევაში, როდესაც ვერ მოხდება გამარჯვებულთან ხელშეკრულების გაფორმება, კონკურსის გამარჯვებულად ცხადდება შემდგომი საუკეთესო წინადადების წარმომდგენი პრეტენდენტი ან ტარდება განმეორებითი კონკურსი. 

მუხლი 9. საკონკურსო დოკუმენტების შენახვის წესი
პრეტენდენტთა მიერ წარმოდგენილი დოკუმენტები, კონკურსის ჩატარებიდან 3 წლის ვადით, ინახება ქ. თბილისის მუნიციპალიტეტის მერიის საფინანსო საქალაქო სამსახურში.
